
Text rozhodnutia
Súd: Krajský súd Bratislava Spisová značka: 4Sa/70/2018 Identifikačné číslo súdneho spisu: 1018201217 Dátum vydania rozhodnutia: 12. 09. 2018 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2018:1018201217.1 Uznesenie Krajský súd v Bratislave v právnej veci žalobcu: O. Z., narodený XX.X.XXXX, štátny občan Českej republiky, trvale bytom Na Z.U. XXX, I., XXX XX B., Č. X. proti žalovanému: Riaditeľstvo hraničnej a cudzineckej polície so sídlom Krížna 44, Bratislava v konaní o správnej žalobe zo dňa 16.8.2018 vo veci vyhostenia žalobcu proti rozhodnutiu žalovaného Č. PPZ-HCP-BA2-2018/001721-25 zo dňa 20.6.2018 takto r o z h o d o l : Krajský súd v Bratislave žalobu o d m i e t a . Žalobcovi nepriznáva náhradu trov konania. o d ô v o d n e n i e : 1/ Dňa 30.8.2018 bola Krajskému súdu v Bratislave ako správnemu súdu (ďalej len „súd“) doručená správna žaloba žalobcu vo veci jeho vyhostenia datovaná 16.8.2018 (ďalej len „žaloba“) voči právoplatnému rozhodnutiu žalovaného Č. PPZ-HCP-BA2-2018/001721-25 zo dňa 20.6.2018 (ďalej len „napadnuté rozhodnutie“). Súčasne žalobca navrhol priznanie odkladného účinku podanej žalobe. Predmetná žaloba bola podaná na Pošte Děčín 5 dňa 28.8.2018. 2/ Ako to súd zistil z pripojeného administratívneho spisu žalovaného (z pripojenej doručenky), napadnuté rozhodnutie bolo žalobcovi doručované nasledovne: Dňa 18.7.2018 bola zásielka s napadnutým rozhodnutím uložená na pošte, dňa 25.7.2018 bola prevzatá adresátom - žalobcom. Podľa § 235 zák. č. 162/2015 Z.z. Správny súdny poriadok (ďalej len „SSP“): Správna žaloba musí byť podaná v lehote 30 dní od doručenia rozhodnutia alebo opatrenia podľa § 231. Podľa § 98 ods. 1 písm. d) SSP : Správny súd uznesením odmietne žalobu, ak bola podaná oneskorene. Podľa § 170 SSP: Žiaden z účastníkov konania nemá právo na náhradu trov konania, ak žaloba bola odmietnutá 3/ Ako to vyplýva z vyššie uvedeného, žalobca fyzicky prevzal napadnuté rozhodnutie žalovaného 25.7.2018. S poukazom na citované ust. § 235 SSP posledný deň zákonnej 30-dňovej lehoty na podanie správnej žaloby voči nemu pripadol na piatok 24.8.2018. Žalobca podal predmetnú žalobu na poštovú prepravu v utorok 28.8.2018, teda štvrtý deň po uplynutí lehoty na jej podanie, t.j. oneskorene. 4/ Pretože súd zistil, že žaloba bola podaná oneskorene túto žalobu odmietol. 5/ O trovách konania súd rozhodol s poukazom na § 170 písm. a) SSP. Poučenie: Doručené uznesenie je právoplatné (§ 151 ods. 2 SSP). Kasačnou sťažnosťou možno napadnúť právoplatné rozhodnutie krajského súdu. (§ 438 ods. 1 SSP) Prípadná kasačná sťažnosť musí byť podaná v lehote jedného mesiaca od doručenia uznesenia a podáva sa na Krajskom súde v Bratislave v počte vyhotovení, zodpovedajúcom počtu účastníkov konania. (§ 443 SSP) Kasačná sťažnosť je prípustná proti každému právoplatnému rozhodnutiu krajského súdu, ak tento zákon neustanovuje inak. Kasačná sťažnosť nie je prípustná, ak sa opiera o iné dôvody, ako sú uvedené v § 440, ak sa opiera o dôvody, ktoré sťažovateľ neuplatnil v konaní pred krajským súdom, v ktorom bolo vydané napadnuté rozhodnutie, hoci tak urobiť mohol, ak smeruje len proti dôvodom rozhodnutia krajského súdu. (§439 SSP) V kasačnej sťažnosti sa musí okrem všeobecných náležitostí podania podľa § 57 uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len "sťažnostné body"), návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti (§ 445 SSP). Sťažovateľ alebo opomenutý sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Tieto povinnosti neplatia, ak má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa, ak ide o konania o správnej žalobe podľa § 6 ods. 2 písm. c) a d), ak je žalovaným Centrum právnej pomoci (§ 449 SSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2018:1018201217.1 (dáta aktuálne k 3. 11. 2026). Záväzné je znenie zverejnené súdom.




